Штурхнуў мяне табе так раптоўна напісаць А.Мальдзіс1. Не было пад рукамі паперы, таму пішу на лісьце ад Шніпа. Цікавы ён чалавек – Шніп! Усю армію ён мне акуратна піша, а мы з ім толькі і бачыліся, вярней размаўлялі хвілінаў пяць. Тым больш, што свае вершы я яму даслаў толькі нядаўна, і ён не ўяўляў з кім мае справу. Ня вам у прыклад. Каб не забыцца –пішы разборліва, а то ня буду чытаць тваіх лістоў. Жартую. Вы ж, як я памятаю, ганарлівыя, бы шляхцюкі, можаце і сапраўды мяне адцурацца.